**Dôvodová správa**

1. ***Všeobecná časť***

Návrh ústavného zákona, ktorým sa mení Ústava Slovenskej republiky   
č. 460/1992 Zb. v znení neskorších predpisov predkladajú do Národnej rady Slovenskej republiky poslanci Národnej rady Slovenskej republiky za politickú stranu Kotleba – Ľudová strana Naše Slovensko Marian Kotleba, Rastislav Schlosár, Milan Uhrík, Martin Beluský   
a Natália Grausová.

Cieľom legislatívneho návrhu je znížiť počet poslancov Národnej rady Slovenskej republiky na 100, a tým zefektívniť prácu Národnej rady Slovenskej republiky,   
ako ústavodarného a zákonodarného orgánu štátu a súčasne znížiť zaťaženie štátneho rozpočtu.

V zmysle zákona č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov (ďalej len „zákon“) má každý poslanec Národnej rady Slovenskej republiky nárok na:

1. Plat vo výške trojnásobku priemernej nominálnej mesačnej mzdy zamestnanca   
   v hospodárstve Slovenskej republiky za predchádzajúci kalendárny rok (§ 2 zákona). V súčasnosti to je mesačne 1 961 eur. **Pri znížení počtu poslancov NR SR   
   o 50 a súčasnom zachovaní platnej legislatívy sa znížia náklady štátu na platy poslancov NR SR za jedno volebné obdobie o 6 363 000 eur. V prípade, že by platy neboli zmrazené a priemerná mzda by zostala zachovaná na úrovni roka 2015,   
   tak by úspora na platoch poslancov NR SR narástla až do výšky 8 595 432 eur.**
2. Diéty a náhrady ďalších výdavkov spojených s výkonom funkcie poslanca   
   tzv. „paušálne náhrady“ vo výške 1,8-násobku priemernej nominálnej mesačnej mzdy zamestnanca v hospodárstve Slovenskej republiky za predchádzajúci kalendárny rok,   
   ak má trvalý pobyt v Bratislavskom kraji, zaokrúhlené nahor na celé euro a vo výške   
   2,1-násobku priemernej nominálnej mesačnej mzdy zamestnanca v hospodárstve Slovenskej republiky za predchádzajúci kalendárny rok, ak má trvalý pobyt   
   mimo Bratislavského kraja (§ 4 ods. 1 zákona). V súčasnosti to je mesačne 1 385 eur   
   pri poslancovi NR SR s pobytom v Bratislavskom kraji a 1 615 eur pri poslancovi NR SR   
   s pobytom mimo Bratislavského kraja. **Pri znížení počtu poslancov NR SR   
   o 50 a súčasnom zachovaní platnej legislatívy sa znížia náklady štátu na paušálne náhrady poslancov NR SR za jedno volebné obdobie v rozmedzí od 3 324 000 eur   
   do 3 876 000 eur. V prípade, že by paušálne náhrady neboli zmrazené a priemerná mzda by zostala zachovaná na úrovni roka 2015, tak by sa úspora na paušálnych náhradách pohybovala až v rozmedzí od 3 814 560 eur do 4 450 320 eur.**
3. Asistenta a kanceláriu, pričom odmena asistenta poslanca a výdavky na prevádzku poslaneckej kancelárie predstavujú počas 12 po sebe nasledujúcich mesiacov spolu   
   2,7-násobok priemernej nominálnej mesačnej mzdy zamestnanca v hospodárstve Slovenskej republiky za predchádzajúci kalendárny rok (§ 4a zákona).   
   V súčasnosti to je mesačne spolu 2 077 eur. **Pri znížení počtu poslancov NR SR   
   o 50 a súčasnom zachovaní platnej legislatívy sa znížia náklady štátu na odmenu asistentov poslancov NR SR a ich poslanecké kancelárie za jedno volebné obdobie o 4 984 800 eur. V prípade, že by odmeny asistentov a náklady na poslanecké kancelárie neboli zmrazené a priemerná mzda by zostala zachovaná na úrovni roka 2015, tak by úspora na odmenách asistentov a nákladoch na poslanecké kancelárie narástla až do výšky 5 721 840 eur.**

Celková úspora na platoch, paušálnych náhradách, odmenách asistentov a poslaneckých kanceláriách predstavuje za jedno 4-ročné volebné obdobie sumu   
**minimálne 14 671 800 eur**. Môže však presiahnuť až sumu **18 miliónov eur**.

Zníženie počtu poslancov NR SR na 100 sa môže odraziť aj na znížení počtu zamestnancov NR SR, ako aj na znížení nákladov na náhrady za ubytovanie poslancov   
NR SR (§ 4 ods. 2 zákona), nákladov na cestovné náhrady pri cestách poslancov NR SR   
do zahraničia (§ 4 ods. 3 zákona), nákladov na technické prostriedky potrebné na výkon mandátu poslanca NR SR (§ 4 ods. 4 zákona), nákladov na ubytovanie poslancov NR SR   
(§ 4 ods. 5 zákona) a nákladov na prevádzku poslaneckej kancelárie v priestoroch NR SR   
(§ 4a ods. 1 zákona), čo by prinieslo ďalšiu úsporu finančných prostriedkov čerpaných   
zo štátneho rozpočtu.

Pri znížení počtu poslancov NR SR o 50, t. j. o 1/3, by súčasne došlo k zefektívneniu práce NR SR, nakoľko legislatívny proces by zákonite prebiehal podstatne rýchlejšie.   
Dá sa totiž oprávnene očakávať menší počet poslancov NR SR prihlásených do rozpravy, s faktickými poznámkami či procedurálnymi návrhmi v pléne, ako aj vo výboroch NR SR.

100 poslancov NR SR je absolútne dostatočný počet na to, aby NR SR plnila svoju ústavnú funkciu. V Ústave SR (čl. 73 ods. 2) máme zakotvený zákaz imperatívneho mandátu, čo znamená, že poslanci NR SR „mandát vykonávajú osobne podľa svojho svedomia   
a presvedčenia a nie sú viazaní príkazmi“. Dlhodobé skúsenosti z praktického fungovania   
NR SR však jasne ukazujú, že jednotliví poslanci NR SR, až na malé výnimky, hlasujú jednotne podľa svojej príslušnosti k poslaneckých klubom, pričom vystúpenia v rozprave nemajú žiaden alebo majú len minimálny vplyv na zmenu ich vopred dohodnutého hlasovania. Vzhľadom na to je zrejmé, že v zásade nezáleží či o danej veci hlasuje   
150 poslancov NR SR alebo len 100 poslancov NR SR.

Navyše, mnohí poslanci sa do práce NR SR zapájajú len v minimálnej miere,  
čo dokazuje ich nízky počet vystúpení v rozprave, počet podaných návrhov zákonov, pozmeňujúcich a doplňujúcich návrhov, alebo interpelácií.

V súčasnosti pripadá na jedného poslanca NR SR 36 160 obyvateľov Slovenskej republiky. Komparáciou parlamentných systémov v iných členských štátoch Európskej únie bolo zistené, že **12 štátov** má väčší počet obyvateľov pripadajúcich na jedného poslanca parlamentu, ako má Slovenská republika. Dokonca aj po znížení počtu poslancov NR SR   
na 100 bude ešte stále **6 štátov** s vyšším počtom obyvateľov na jedného poslanca parlamentu.

|  |  |  |  |  |
| --- | --- | --- | --- | --- |
| **Porovnanie veľkosti parlamentov členských štátov Európskej únie  pri počte 150 poslancov Národnej rady Slovenskej republiky** | | | | |
| Č. | Štát | Počet  obyvateľov | Počet poslancov | Počet obyvateľov  na 1 poslanca |
| 1. | Nemecká spolková republika | 81 413 145 | 699 | 116 471 |
| 2. | Španielske kráľovstvo | 46 418 269 | 616 | 75 354 |
| 3. | Holandsko | 16 936 520 | 225 | 75 273 |
| 4. | Francúzska republika | 66 808 385 | 925 | 72 225 |
| 5. | Poľská republika | 37 999 494 | 560 | 67 856 |
| 6. | Talianska republika | 60 802 085 | 951 | 63 935 |
| 7. | Belgické kráľovstvo | 11 285 721 | 210 | 53 742 |
| 8. | Maďarsko | 9 844 686 | 199 | 49 471 |
| 9. | Spojené kráľovstvo Veľkej Británie a Severného Írska | 65 138 232 | 1447 | 45 016 |
| 10. | Portugalská republika | 10 348 648 | 230 | 44 994 |
| 11. | Rumunsko | 19 832 389 | 514 | 38 584 |
| 12. | Česká republika | 10 551 219 | 281 | 37 549 |
| **13.** | **Slovenská republika** | **5 424 050** | **150** | **36 160** |
| 14. | Grécka republika | 10 823 732 | 300 | 36 079 |
| 15. | Rakúska republika | 8 611 088 | 244 | 35 291 |
| 16 | Dánske kráľovstvo | 5 676 002 | 179 | 31 710 |
| 17. | Bulharská republika | 7 177 991 | 240 | 29 908 |
| 18. | Švédske kráľovstvo | 9 798 871 | 349 | 28 077 |
| 19. | Chorvátska republika | 4 224 404 | 151 | 27 976 |
| 20. | Fínska republika | 5 482 013 | 200 | 27 410 |
| 21. | Írsko | 4 640 703 | 218 | 21 288 |
| 22. | Cyperská republika | 1 165 300 | 56 | 20 809 |
| 23. | Litovská republika | 2 910 199 | 141 | 20 640 |
| 24. | Lotyšská republika | 1 978 440 | 100 | 19 784 |
| 25. | Slovinská republika | 2 063 768 | 130 | 15 875 |
| 26. | Estónska republika | 1 311 998 | 101 | 12 990 |
| 27. | Luxemburské veľkovojvodstvo | 569 676 | 60 | 9495 |
| 28. | Maltská republika | 431 333 | 69 | 6251 |

Poznámka:   
V prípade dvojkomorových parlamentov bol do výpočtu zahrnutý celkový počet poslancov,   
t. j. členov hornej aj dolnej komory parlamentu.

|  |  |  |  |  |
| --- | --- | --- | --- | --- |
| **Porovnanie veľkosti parlamentov členských štátov Európskej únie  pri počte 100 poslancov Národnej rady Slovenskej republiky** | | | | |
| Č. | Štát | Počet  obyvateľov | Počet poslancov | Počet obyvateľov  na 1 poslanca |
| 1. | Nemecká spolková republika | 81 413 145 | 699 | 116 471 |
| 2. | Španielske kráľovstvo | 46 418 269 | 616 | 75 354 |
| 3. | Holandsko | 16 936 520 | 225 | 75 273 |
| 4. | Francúzska republika | 66 808 385 | 925 | 72 225 |
| 5. | Poľská republika | 37 999 494 | 560 | 67 856 |
| 6. | Talianska republika | 60 802 085 | 951 | 63 935 |
| **7.** | **Slovenská republika** | **5 424 050** | **100** | **54 240** |
| 8. | Belgické kráľovstvo | 11 285 721 | 210 | 53 742 |
| 9. | Maďarsko | 9 844 686 | 199 | 49 471 |
| 10. | Spojené kráľovstvo Veľkej Británie a Severného Írska | 65 138 232 | 1447 | 45 016 |
| 11. | Portugalská republika | 10 348 648 | 230 | 44 994 |
| 12. | Rumunsko | 19 832 389 | 514 | 38 584 |
| 13. | Česká republika | 10 551 219 | 281 | 37 549 |
| 14. | Grécka republika | 10 823 732 | 300 | 36 079 |
| 15. | Rakúska republika | 8 611 088 | 244 | 35 291 |
| 16 | Dánske kráľovstvo | 5 676 002 | 179 | 31 710 |
| 17. | Bulharská republika | 7 177 991 | 240 | 29 908 |
| 18. | Švédske kráľovstvo | 9 798 871 | 349 | 28 077 |
| 19. | Chorvátska republika | 4 224 404 | 151 | 27 976 |
| 20. | Fínska republika | 5 482 013 | 200 | 27 410 |
| 21. | Írsko | 4 640 703 | 218 | 21 288 |
| 22. | Cyperská republika | 1 165 300 | 56 | 20 809 |
| 23. | Litovská republika | 2 910 199 | 141 | 20 640 |
| 24. | Lotyšská republika | 1 978 440 | 100 | 19 784 |
| 25. | Slovinská republika | 2 063 768 | 130 | 15 875 |
| 26. | Estónska republika | 1 311 998 | 101 | 12 990 |
| 27. | Luxemburské veľkovojvodstvo | 569 676 | 60 | 9495 |
| 28. | Maltská republika | 431 333 | 69 | 6251 |

Poznámka:   
V prípade dvojkomorových parlamentov bol do výpočtu zahrnutý celkový počet poslancov,   
t. j. členov hornej aj dolnej komory parlamentu.

Z uvedeného je zrejmé, že vyšší počet obyvateľov pripadajúcich na 1 poslanca parlamentu, ako je v súčasnosti v Slovenskej republike, nie je ničím výnimočným a funguje v mnohých členských štátoch Európskej únie bez akýchkoľvek problémov.

Predložený návrh má jednoznačne pozitívny vplyv na štátny rozpočet.

1. ***Osobitná časť***

**Čl. I**

K bodu 1

Počet poslancov Národnej rady Slovenskej republiky sa znižuje zo súčasných   
150 na 100.

**Čl. II**

Navrhuje sa účinnosť ústavného zákona odo dňa, kedy skončí volebné obdobie   
Národnej rady Slovenskej republiky plynúce v čase nadobudnutia platnosti tohto ústavného zákona alebo odo dňa rozpustenia Národnej rady Slovenskej republiky vo volebnom období plynúcom v čase nadobudnutia platnosti tohto ústavného zákona.